次韻時然惠徽州近作
作者：周紫芝
朝代：宋

paragraphs: 莊侯四海習鑿齒，鸞栖一枝亦聊爾。
沸鑊那尋袁處州，獨跨羸驂度徽水。
羊腸路繞十八坡，危磴天懸三十里。
捫參歷井不復休，一握去天真有此。
軍符夜下星火急，吏習文書日填委。
青山倥傯未可厭，方外周旋人有幾。
坐看雲生拄頰間，便恐詩成横槊裏。
萬壑千巖入句來，天遣江山助奇偉。
我昔經行五嶺頭，芙蓉峰高天正秋。
凄音怨曲不成調，細雨寒烟空復愁。
曉得新詩驚欲倒，句似當年山色好。
一生忍淚泣秋風，可笑區區郊與島。